Diari Oficial de la Generalitat Valenciana


Sumari del DOGV 9245, del 29-12-2021 (2021/13770)

RESOLUCIÓ de 28 de desembre de 2021 de la Consellera de Sanitat Universal i Salut Pública, per la qual s'acorda la pròrroga de les places eventuals i dels nomenaments autoritzats per al reforç dels recursos humans del Sistema Valencià de Salut enfront de la pandèmia provocada per la COVID-19.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9245

Data del DOGV
:   29-12-2021

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2021/13297


Data del document
:   28-12-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * funcionari

RESOLUCIÓ de 28 de desembre de 2021 de la Consellera de Sanitat Universal i Salut Pública, per la qual s'acorda la pròrroga de les places eventuals i dels nomenaments autoritzats per al reforç dels recursos humans del Sistema Valencià de Salut enfront de la pandèmia provocada per la COVID-19. [2021/13716]  
Antecedents de fet  
  
1. A conseqüència de la declaració per l'Organització Mundial de la Salut del brot de coronavirus (COVID-19) com a emergència de salut pública d'importància internacional, va ser emés, el 3 de març de 2020, pel ministeri competent en matèria de sanitat, la recomanació de mesures extraordinàries dirigida a les conselleries de sanitat de les comunitats autònomes, entre les quals destacaven, quant als recursos humans dedicats a la prestació de l'assistència sanitària, les necessàries per a garantir la disponibilitat d'aquest col·lectiu en els seus serveis assistencials habituals, amb la finalitat de poder garantir una adequada resposta del sistema sanitari enfront d'aquesta malaltia.  
2. Elevada per l'Organització Mundial de la Salut, l'11 de març de 2020, la situació d'emergència de salut pública internacional a pandèmia, en l'àmbit estatal el Govern va aprovar el Reial decret 463/2020, de 14 de març, pel qual es declarava l'estat d'alarma per a la gestió de la situació de crisi sanitària ocasionada per la COVID-19. Aquest Reial decret, que va ser objecte de successives pròrrogues i la vigència de les quals es va estendre fins al dia 20 de juny de 2020, inclusivament, establia mesures dirigides a reforçar el Sistema Nacional de Salut en tot el territori nacional i destacava en aquest sentit l'objectiu d'assegurar tant l'adequat funcionament dels serveis sanitaris, com la plena disposició de les autoritats civils responsables i dels empleats que presten serveis en l'àmbit de la salut pública. Així mateix, preveia l'adopció de mesures per a garantir la millor distribució dels mitjans tècnics i personals.  
  
En el seu desenvolupament, es van dictar diverses normes, tant estatals com a la Comunitat Valenciana, en les quals es van establir i es van regular mesures a desenvolupar per les comunitats autònomes, amb la doble finalitat de contindre la progressió de la malaltia i reforçar el sistema de salut pública, així com d'assegurar en tot moment i en tot el territori nacional l'adequat funcionament dels serveis sanitaris, i garantir l'existència de professionals suficients per a atendre totes les persones afectades mitjançant l'atenció sanitària integral a la població.  
  
3. En l'àmbit de la Comunitat Valenciana, la garantia de disponibilitat d'un volum adequat de professionals per a fer front a la pandèmia en el Sistema Valencià de Salut es va materialitzar des de finals de febrer de 2020 en l'elaboració i aplicació de diferents estratègies, inclosa la pròpia de l'àmbit de salut pública, que van donar lloc a l'autorització de llocs de caràcter eventual per a la prestació de serveis determinats de naturalesa temporal, conjuntural o extraordinària, en els quals es van realitzar múltiples nomenaments a conseqüència d'una acumulació de tasques excepcional i sense precedents.  
4. El 15 de maig de 2020, la consellera de Sanitat Universal i Salut Pública va dictar una resolució per la qual s'acordava l'adopció de mesures relatives al personal al servei de les institucions sanitàries del Sistema Valencià de Salut de la Comunitat Valenciana, amb motiu de la pandèmia provocada per la Covid-19, en la qual es van prorrogar totes les places eventuals creades i els nomenaments de personal de caràcter eventual formalitzats o prorrogats des del 28 de febrer de 2020, amb la finalitat de continuar cobrint les necessitats originades per la crisi sanitària derivada de la pandèmia, fins al 30 de novembre de 2020, i es preveia la possibilitat d'una nova prolongació d'aquests llocs i nomenaments eventuals d'acumulació de tasques, si la situació ho aconsellava.  
  
5. Una vegada finalitzada la declaració del primer estat d'alarma, es va aprovar el Reial Decret llei 21/2020, de 9 de juny, de mesures urgents de prevenció, contenció i coordinació per a fer front a la crisi sanitària ocasionada per la COVID-19. Aquesta norma exigeix que les administracions públiques vetlen per garantir la suficient disponibilitat de professionals sanitaris amb capacitat de reorganització d'acord amb les prioritats que es presenten, en particular en els àmbits de prevenció i control de la malaltia, diagnòstic precoç d'aquesta, atenció a les persones afectades i vigilància epidemiològica. La capacitat de resposta en aquest sentit ha de reflectir-se en els plans de contingència corresponents.  
L'esmentat reial decret llei ha sigut convalidat i tramitat com a projecte de llei i ha donat lloc a la Llei 2/2021, de 29 de març, de mesures urgents de prevenció, contenció i coordinació per a fer front a la crisi sanitària ocasionada per la COVID-19.  
6. Malgrat totes les mesures adoptades, havent-se produït en l'últim trimestre de l'any 2020 un important repunt de la transmissió del virus, en previsió d'evitar un potencial risc de col·lapse del sistema assistencial, es va aprovar a escala estatal el Reial decret 926/2020, de 25 d'octubre, pel qual es declara l'estat d'alarma per a contindre la propagació d'infeccions causades pel SARSCoV-2, i la seua pròrroga, publicada mitjançant Resolució de 29 d'octubre de 2020, del Congrés dels Diputats, per la qual s'ordena la publicació de l'acord d'autorització de la pròrroga de l'estat d'alarma declarat pel citat reial decret, que el va estendre fins al dia 9 de maig de 2021.  
7. Amb data 24 de novembre de 2020, la consellera de Sanitat Universal i Salut Pública va dictar resolució per la qual s'acordava l'adopció de mesures per a garantir la capacitat del Sistema Valencià de Salut de la Comunitat Valenciana en matèria de recursos humans, enfront de la pandèmia provocada per la Covid-19, en la qual es van prorrogar totes les places eventuals creades i els nomenaments temporals de personal de caràcter eventual de naturalesa estatutària per acumulació de tasques formalitzats o prorrogats des del 15 de maig de 2020 fins al 30 de novembre de 2020, amb la finalitat de continuar cobrint les necessitat originades per la crisi sanitària derivada de la pandèmia, fins al 31 de maig de 2021, i es preveia la possibilitat d'una nova prolongació d'aquests llocs i nomenaments eventuals d'acumulació de tasques, si la situació ho aconsellava.  
8. Vista l'evolució favorable de la pandèmia en aquest període, amb una sensible reducció del nombre de contagis vinculables als avanços en el procés de vacunació massiva, però havent-hi encara la possibilitat de brots, per l'evolució incerta de la pandèmia i mantenint-se la situació de crisi sanitària, es va procedir a efectuar una pròrroga i/o renovació parcial dels llocs de reforç de les institucions sanitàries, mitjançant Resolució de 25 de maig de 2021, de la consellera de Sanitat Universal i Salut Pública, per la qual s'acorda la pròrroga i/o renovació parcial de les places eventuals creades per al reforç dels recursos humans del Sistema Valencià de Salut enfront de la pandèmia provocada per la Covid-19.  
  
En aquesta resolució es van prorrogar parcialment les places eventuals de naturalesa estatutària per acumulació de tasques i es va preveure la renovació dels llocs funcionarials de gestió sanitària creats fins hui a conseqüència de la crisi sanitària ocasionada per la pandèmia de la Covid-19, amb la finalitat de continuar cobrint les necessitats originades per aquesta, entre l'1 de juny i el 31 de desembre de 2021, i es preveia la possibilitat d'una nova prolongació, si la situació ho aconsellava.  
  
9. A conseqüència del seguiment de l'evolució de la pandèmia, en el moment present cal prendre en consideració diversos factors als efectes objecte d'aquesta resolució. Així, cal tindre en compte que hi ha una alta taxa de població vacunada, però simultàniament s'observa en l'actualitat un nou increment del nombre de contagis i s'observa l'existència de brots de la malaltia, donada la variabilitat de la situació de pandemia, amb un increment sostingut dels indicadors de les dades epidemiològiques, un augment de la pressió assistencial i un reforç de les estratègies de vacunació cada vegada a més col·lectius de població. A més, cal considerar que es manté la situació d'emergència mentre el Govern no declare, de manera motivada i d'acord amb l'evidència científica disponible, la finalització de la situació de crisi sanitària ocasionada per la COVID-19.  
  
A la vista de tot això, es valora novament la procedència d'efectuar la pròrroga de la totalitat dels llocs destinats a assegurar el reforç del personal de les institucions sanitàries de la Conselleria de Sanitat Universal i Salut Pública, en la mesura que les necessitats assistencials i epidemiològiques actuals ho requereixen.  
  
  
Fonaments de dret  
  
1. Aquesta mesura en matèria de recursos humans s'adopta amb la finalitat de comptar amb recursos suficients per a garantir les mesures assistencials i preventives imprescindibles en el transcurs de la malaltia epidèmica que ens afecta mundialment i troben el seu fonament essencial en la protecció de la salut encomanada a l'Administració pública per l'article 43 de la nostra Constitució.  
2. La Llei 2/2021, de 29 de març, de mesures urgents de prevenció, contenció i coordinació per a fer front a la crisi sanitària ocasionada per la COVID-19, fruit de la convalidació del Reial Decret llei 21/2020, de 9 de juny, estableix en l'article 28 com a mesura per a garantir les capacitats del sistema sanitari en matèria de recursos humans que serà aplicable en tot el territori nacional, una vegada finalitzat l'estat d'alarma, fins que el Govern declare, de manera motivada i d'acord amb l'evidència científica disponible, la finalització de la situació de crisi sanitària ocasionada per la COVID-19: «Les administracions competents vetlaran per garantir la suficient disponibilitat de professionals sanitaris amb capacitat de reorganització d'aquests d'acord amb les prioritats en cada moment. En particular, garantiran un nombre suficient de professionals involucrats en la prevenció i control de la malaltia, el seu diagnòstic precoç, l'atenció als casos i la vigilància epidemiològica».  
  
3. Donada la situació actual d'evolució de la pandèmia es justifica la pròrroga global dels llocs de reforç dels recursos humans del Sistema Valencià de Salut creats amb motiu de la pandèmia de COVID-19.  
  
Per tot això, fent ús de les atribucions conferides pel Decret 185/2020, de 16 de novembre, del Consell, d'aprovació del Reglament orgànic i funcional de la Conselleria de Sanitat Universal i Salut Pública, resolc  
  
Primer. Pròrroga dels llocs i nomenaments estatutaris temporals eventuals de reforç de la plantilla de les institucions sanitàries autoritzats per a fer front a la Covid-19.  
1. En compliment del mandat constitucional i legal de fer efectiu el dret a la protecció de la salut, així com que les actuacions de les administracions públiques sanitàries s'orienten a la garantia de l'assistència sanitària en tots els casos de pèrdua de la salut, ateses les necessitats assistencials i epidemiològiques actuals, seran prorrogades entre l'1 de gener de 2022 i el 30 d'abril de 2022 totes les places eventuals autoritzades i els nomenaments temporals de personal de carácter eventual de naturalesa estatutària per acumulació de tasques formalitzats o prorrogats fins al 31 de desembre de 2021. Aquesta pròrroga podrà estendre's, si la situació ho aconsella.  
  
2. El personal estatutari el nomenament del qual siga prorrogat haurà de gaudir de les vacances i permisos reportats en el primer trimestre de l'any abans del 31 de març de 2022.  
  
Segon. Pròrroga dels llocs i nomenaments temporals funcionarials de gestió sanitària autoritzats com a conseqüència de la crisi sanitària ocasionada per la pandèmia de la COVID-19.  
1. En virtut del mandat constitucional i legal de fer efectiu el dret a la protecció de la salut, a la consideració per la Llei 14/1986, de 25 d'abril, general de sanitat de l'epidemiologia com una activitat fonamental del sistema sanitari i a l'exigència continguda en la Llei 33/2011, de 4 d'octubre, general de salut pública d'afavoriment per les administracions sanitàries públiques de l'existència d'infraestructures adequades per a les activitats de salut pública, la qual cosa comprén els empleats públics que cobrisquen les necessitats específiques en matèria de salut pública i altres funcionaris de gestió sanitària, seran prorrogades entre l'1 de gener de 2022 i el 30 d'abril de 2022 totes les places eventuals autoritzades i els nomenaments temporals de personal de carácter eventual de naturaleza funcionarial per acumulació de tasques formalitzats o prorrogats fins al 31 de desembre de 2021, inclòs.  
  
2. El personal funcionari el nomenament del qual siga prorrogat haurà de gaudir de les vacances i permisos reportats en el primer trimestre de l'any abans del 31 de març de 2022.  
  
Tercer. Mesures de mobilitat  
1. Respecte de les places i els nomenaments temporals eventuals inclosos en la pròrroga esmentada en l'apartat anterior, es podran adoptar les mesures de mobilitat geogràfica necessàries per a garantir l'adequada assistència, sempre de forma degudament motivada, tenint en compte les necessitats dels departaments de salut, centres de salut pública o centres no departamentals, i informant la Junta de Personal corresponent.  
En aquells casos en què siga ineludible una modificació de l'àmbit territorial del personal, es realitzarà aplicant el procediment següent:  
  
a) Mobilitat voluntària: en el cas que les gerències dels departaments limítrofs o les direccions de centres sanitaris acorden la necessitat de mobilitat geogràfica del seu personal per a la gestió de les seues necessitats, i hi haja voluntarietat del personal objecte d'aquesta mobilitat, s'efectuarà comunicació a la Direcció General de Recursos Humans de la mesura de mobilitat acordada i el personal afectat, que s'adoptarà mitjançant resolució de la Gerència del Departament de Salut o direcció del centre sanitari d'origen.  
b) Mobilitat forçosa: si no hi ha personal voluntari se seguirà el procediment següent:  
1r. El departament de salut o centre sanitari que requerisca l'increment dels seus recursos de personal (centre de destinació) haurà d'efectuar una petició motivada, desglossant les necessitats d'efectius per categories professionals, que cursarà davant la Direcció General de Recursos Humans.  
Si hi ha acord entre dos o més departaments o centres sanitaris sobre el personal a adscriure, s'adjuntarà a la sol·licitud la conformitat del departament o centre d'origen.  
2n. Rebuda la sol·licitud, la Direcció General de Recursos Humans donarà trasllat d'aquesta a la Direcció General d'Assistència Sanitària a l'efecte que procedisca a valorar la conveniència de la mesura, i en aquest cas, les dues direccions generals dictaran resolució conjunta, degudament motivada, en la qual es determinarà l'abast de les mesures a adoptar.  
3r. Per a adoptar la present mesura, es recorrerà a efectius dels departaments o centres limítrofs o més pròxims en el territori, de manera que serà la Gerència del Departament de Salut o centre sanitari d'origen, a través de les seues respectives direccions, la que designe el personal a adscriure. Es tindrà en compte criteris d'especial idoneïtat del personal, ateses les circumstàncies excepcionals d'aquesta crisi.  
En tot cas, aquestes mesures no podran afectar aquells empleats o empleades públiques que acrediten necessitats de conciliació familiar o situacions d'especial protecció com a cures a persones majors, menors o dependents, o es troben en situació d'especial protecció o vulnerabilitat.  
  
4t. Una vegada dictada per la Direcció General de Recursos Humans i la Direcció General d'Assistència Sanitària la resolució de mobilitat, aquesta serà notificada per correu electrònic als centres d'origen i de destinació, per a la seua comunicació al personal afectat i la seua posterior execució. Es notificarà igualment, juntament amb l'expedient complet, als òrgans de representació de personal dels territoris afectats.  
2. Excepcionalment, i d'acord amb els mateixos procediments abans establits, la mesura de mobilitat geogràfica podrà operar entre departaments no limítrofs.  
3. Quant al règim de prestació de serveis durant la mobilitat, el personal afectat per aquestes mesures de mobilitat geogràfica se sotmetrà a les directrius d'actuació i prestació assistencial emanades de la direcció del departament o centre de destinació i percebran les retribucions que corresponguen en raó al treball realitzat, llevat que foren inferiors a la mitjana de les percebudes en els sis mesos anteriors. Aquestes retribucions seran a càrrec del departament o centre d'origen, així com, en el seu cas, les indemnitzacions per raó del servei (quilometratge, manutenció i allotjament, si escau) de conformitat amb la legislació vigent.  
  
4. Transcorreguda la situació de necessitat, el personal que haja sigut objecte de mobilitat geogràfica sobre la base del procediment exposat retornarà a la seua plaça d'origen.  
S'adverteix que la present resolució posa fi a la via administrativa i es podrà interposar recurs contenciós administratiu en el termini de dos mesos, comptats des de l'endemà de la seua notificació, davant la sala contenciosa administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 28 de desembre de 2021.- La consellera de Sanitat Universal i Salut Pública: Ana Barceló Chico.